《谢崔象之示诗稿》
宋代·黄庶

古乐治情性，故使风俗完。
郑卫入人耳，雅正声日殚。
教化走薄恶，靡靡如转丸。
全音不可见，来往寂寞间。
我疑至和意，独落诗人肝。
或以鸣道德，或以伤忧患。
存者三百篇，兴寄青与丹。
至今如清风，留在乔木端。
敦厚久衰落，坐见王泽乾。
后世其得者，或谒道之门。
失者抱大羹，竞下咸与酸。
最晚李杜出，遂将风雅坛。
内以康心脾，睥睨万物根。
予早酷爱慕，强把屈瓠鑽。
当食对藜藿，诵之若熊蹯。
崔子我同好，韵字嗟璞浑。
其诗长於适，意趣犹捭豚。
巨轴逾百篇，抵我轻欤璠。
得之忘睡眠，夜拭瞳膜昏。
若游金貂市，时见太古冠。
淡泊路久茀，共约锄榛菅。
当结明月期，与君酌醇源。

作者简介：宋洪州分宁人，字亚父。黄湜子。仁宗庆历二年进士。历佐一府三州，皆为从事。后摄知康州。工诗。有《伐檀集》。